**ZÁPIS č. 4**

 **Z RIADNEHO ZASADNUTIA SPRÁVNEJ RADY TASR**

 **15. apríla 2025 so začiatkom o 15.00 h**

**Prítomní členovia Správnej rady**: Samuel Bachár,Jozef Bednár, Alena Mezeiová, Michal Pidanič**,** Alexander Riabov

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

**UZNESENIE č. 01/15/04/2025:**

Členovia rady schválili tento program zasadnutia:

1. **Správa o činnosti a hospodárení TASR za rok 2024.**
2. **Stanovisko Správnej rady Tlačovej agentúry Slovenskej republiky k vyhodnoteniu plnenia hlavných úloh TASR a k výsledku hospodárenia TASR za rok 2024 podľa par. 5 ods. 11 písm. c) zákona č. 385/2008 Z. z. o Tlačovej agentúre Slovenskej republiky a o zmene niektorých zákonov.**
3. **Návrh na prevod výsledku hospodárenia do rezervného fondu.**
4. **Rôzne.**

ZA: 5 PROTI: 0 ZDRŽAL SA: 0

S. Bachár

J. Bednár

 A. Mezeiová

M. Pidanič

A. Riabov

**Uznesenie bolo prijaté.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Správa o činnosti a hospodárení TASR za rok 2024**

Ako uviedol V. Puchala, Tlačová agentúra Slovenskej republiky (TASR) splnila v roku 2024 všetky úlohy, ktoré jej ukladá zákon č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov (ďalej len zákon o TASR).

TASR v roku 2024 splnila úlohy vyplývajúce zo Zmluvy o podmienkach použitia nárokovateľného príspevku zo štátneho rozpočtu č. MK-177/2023/M medzi TASR a MK SR, ktorá bola uzatvorená dňa 05. 01. 2024.

TASR v zmysle služby verejnosti i vo verejnom záujme vyhľadávala aktuálne, včasné, overené, neskreslené a nestranné informácie o udalostiach v politike, ekonomike, kultúre, samospráve, športe a ďalších oblastiach života doma i v zahraničí, ktoré spracovávala formou textových súborov, zvukových záznamov a zvukovo-obrazových záznamov. Informácie uchovávala v svojich archívoch.

 Agentúra informovala o aktivitách prezidenta, NRSR, vlády, orgánov štátnej správy a samosprávy či dianí v súdnictve.  Venovala sa problematike národností, cirkví, zdravotne a sociálne znevýhodnených občanov, kultúre s dôrazom na národnú kultúru a kultúru národnostných menšín, ochrane kultúrneho dedičstva, školstvu, vede, zdravému životnému štýlu, prevencii pred kriminalitou a ďalším informáciám vo verejnom záujme.

TASR vydávala textové správy v slovenskom, anglickom a maďarskom jazyku. Multimediálne správy TASR preberali prakticky všetky média na Slovensku. Informácie v cudzích jazykoch agentúra poskytovala doma i v zahraničí, hlavne ambasádam a zmluvným zahraničným agentúram.

 TASR zabezpečovala služby v oblasti spravodajstva prostredníctvom novinárov v internom pracovnom pomere a spolupracovníkov doma, v regiónoch i v zahraničí. TASR má zastúpenia v 18 pobočkách po Slovensku, spolupracovníkov v Bruseli, Prahe, Budapešti, Vojvodine a pripravuje sa post vo Varšave.

 TASR vydala v hodnotenom období 250 865 multimediálnych správ. V slovnom spravodajstve priniesla 139 199 správ, vydala 14 272 zvukov, 93 854 fotografií a 3 540 videospráv. TASR TV odvysielala naživo 732 prenosov tlačových konferencií.

 TASR bola vo svojom spravodajstve slobodná a nezávislá.

 Významnými spravodajskými projektmi v roku 2024 boli voľby prezidenta SR a voľby do Európskeho parlamentu. Agentúra dala rovnaký priestor všetkým kandidujúcim subjektom, volebný deň zaznamenala multimediálne v Bratislave i v regiónoch. TASR bola záložným pracoviskom Štatistického úradu SR pre zverejňovanie výsledkov volieb.

Redaktori boli pri rokovaniach vlády SR v Bratislave i v regiónoch. Neočakávanou mimoriadnou udalosťou bol atentát na premiéra SR Roberta Fica. TASR bola jedným z prvých médií, ktorá vďaka prítomnosti regionálnej redaktorky a fotografa na mieste udalosti o tomto čine informovali.

 TASR informovala o problematike kompetenčného zákona, novele Trestného zákona, dianí v súdnictve, cenách energií, vyplácaní rodičovských dôchodkov, schválení trinástych dôchodkov, bezpečnostných otázkach či rokovaniach s lekármi...

 TASR pripravila spravodajský seriál EÚ20, NATO20 v súvislosti s 20. výročím vstupu SR do NATO a do Európskej únie. Uviedla spravodajský seriál v súvislosti s 80. výročím SNP a Karpatsko-duklianskej operácie.

Zahraničná redakcia sledovala konflikt na Ukrajine i v Pásme Gazy, voľby v USA, voľby prezidenta v Rusku, parlamentné voľby vo Francúzsku.

Redaktori TASR vycestovali s predstaviteľmi štátu do Kanady, USA, Poľska, Maďarska i Rakúska či Nemecka. Na služobných cestách sprevádzali prezidenta, predsedu vlády i ministrov. Redaktori TASR boli na ustanovujúcom zasadaní Európskeho parlamentu v Štrasburgu, pri voľbe nových eurokomisárov.

Agentúrni redaktori a fotografi boli na Svetovom pohári v lyžovaní s Petrou Vlhovou v Rakúsku, zúčastnili sa na MS v hokeji v Česku, EURE 24 v Nemecku. Zaznamenali zápasy ŠK Slovan v Lige majstrov, účinkovanie futbalovej reprezentáciu v Lige národov vo Švédsku a Azerbajdžane. TASR pokryla tiež účinkovanie slovenských tenistiek v Malage, či zápasy NHL v Prahe.

Hlavným športovým vrcholom druhého polroka bola letná olympiáda v Paríži a aj paraolympiáda. Agentúra vyslala do Paríža tím redaktorov a fotografov a bola dominantným poskytovateľom textov a fotografií z OH pre slovenské médiá.

Dokumentačná redakcia priniesla profily a rozhovory s jubilantmi ako napr. Oldo Hlaváček, Ján Kozák, Ivan Štrpka, Miloš Mečíř, Štefan Kvietik, Juraj Nvota, Ľuboš Zeman či Ivan Bella.

V roku 2024 dosiahla TASR celkové výnosy vo výške 5 926 793 EUR, náklady (bez daní z príjmov) boli vo výške 5 870 880 EUR. Celková daňová povinnosť za daň z príjmov dosiahla výšku 16 156 EUR.

Na základe uvedených ukazovateľov TASR vykázala kladný výsledok hospodárenia vo výške 39 757,07 EUR.

Celkové príjmy TASR boli vykázané vo výške 6 790 269 EUR, výdavky dosiahli výšku 6 407 134 EUR a celkový prebytok bol vykázaný vo výške 383 135 EUR.

Po prevedení zisku za rok 2024 dosiahne výška rezervného fondu sumu 237 556,35 EUR.

 Celkový objem tržieb za vlastné výkony a služby predstavoval v roku 2024 sumu 2 734 565 EUR, čo v porovnaní s predchádzajúcim rokom predstavuje nárast o viac ako 6 % (vyše 156 000 EUR).

TASR sprístupnila bezodplatne svoje servisy pre všetky školy na Slovensku na nekomerčné použitie. Agentúrne spravodajstvo je prístupné pre všetky mestá a obce na Slovensku.

TASR začala rokovania so Slovenským národným archívom o sprístupnení archívnych fotografií Slovenskej tlačovej agentúry STA z rokov 1939 - 1945.

TASR je povinný subjekt v rámci zákona č. 69/2018 Z. z. o kybernetickej bezpečnosti a zákona č. 95/2019 Z. z. o informačných technológiách vo verejnej správe.

TASR prešla v zmysle zákona certifikovaným auditom kybernetickej bezpečnosti. V roku 2021 plnila kritéria auditu na 34 %, v roku 2023 už na 74 %. Po dvoch rokoch práce došlo k nárastu plnenia kritérií o 44 % z celkových požiadaviek zákona. Deficitné požiadavky sa týkajú hlavne investícií na hardvérové a softvérové riešenia.

 V zmysle zabezpečenie akútnych úloh kybernetickej bezpečnosti TASR v roku 2024 vypracovala projekt pre získanie prostriedkov z EÚ. Projekt nebol úspešný z dôvodu možnosti zvýhodnenia hospodárskeho subjektu na trhu.

 Na základe vzniknutej situácie pristúpila TASR ku kumulácii prostriedkov z vlastných zdrojov. Agentúra spracovala investičný plán prostriedkov do infraštruktúry na kybernetickú bezpečnosť.

Agentúra zaznamenávala udalosti na celoslovenskej i regionálnej úrovni. V regiónoch posilnila a obmenila svoje redakčné tímy. Význam kvalitného pokrytia regiónov sa ukázal pri mimoriadnej udalosti ako bol atentát na premiéra Roberta Fica.

TASR je oficiálnym zhotoviteľom portrétov hlavy štátu Slovenskej republiky. Portrét prezidenta Petra Pellegriniho agentúra odosielala štátnym úradom, školám či samospráve.

TASR v hodnotenom období rozšírila systém pre distribúciu a uchovávanie fotografií Fotobanka TASR, ktorý priniesol odberateľom i verejnosti vyšší užívateľsky komfort. V jednom webovom prostredí zjednotil všetky doterajšie platformy pre aktuálne či archívne fotografie. Fotobanka TASR je prístupná verejnosti.

TASR v hodnotenom období obstarala novú fototechniku pre redaktorov na skvalitnenie plnenia úloh vo verejnom záujme. Obmenila a doplnila sa aj technika pre živé prenosy tlačových konferencií.

Koncové médiá TASR zabezpečovali zverejňovanie všetkých podstatných informácií z domova i zo sveta i špeciálnych sekcií k udalostiam (voľby, OH, slovenská a anglická sekcia k atentátu na premiéra a pod). Informácie nie sú spoplatňované.

TASR realizovala projekt XML formátov na bezplatný odber informácií. Odberatelia, ktorí majú záujem o bezplatné využívanie najdôležitejších informácií pre svoje weby, môžu sa zaregistrovať a využívať túto službu podľa svojej potreby.

Návštevnosť portálu Teraz.sk sa v roku 2024 pohybovala na úrovni od 700 000 až po takmer milión návštev mesačne v novembri 2024 (podľa Gemius Prism).

TASR patrí k najväčším vysielateľom živých prenosov tlačových konferencií v slovenskom online priestore. Všetky prenosy boli verejne dostupné na weboch i na sociálnych sieťach.

TASR aj v uplynulom roku garantovala na UCM v Trnave výučbu predmetu Agentúrna žurnalistika. V roku 2024 k tomu pribudla aj spolupráca s Univerzitou Konštantína Filozofa v Nitre. Vzdelávacie aktivity TASR združila pod spoločný projekt Akadémia TASR. Cieľom je vzdelávať budúcich novinárov a posilňovať dôveru vo verejnoprávne spravodajstvo ako službu verejnosti. Na jeseň 2024 pracovníci agentúry uskutočnili sériu prednášok po slovenských univerzitách (Bratislava, Trnava, Ružomberok, Prešov, Košice...) s cieľom predstaviť prácu agentúry a získať nových spolupracovníkov.

Agentúra podpísala Memorandum o spolupráci s Úradom pre Slovákov žijúcich v zahraničí. Cieľom Memoranda je okrem iného aj zabezpečenie školení pre redaktorov krajanských médií prostredníctvom Akadémie TASR.

Kvalita služieb TASR závisí od profesionálnych novinárov. Na ich stabilizáciu a spomalenie odlevu do súkromných médií TASR pristúpila k plošnej valorizácii platov.

Odberateľmi produktov a služieb TASR boli prakticky všetky médiá na Slovensku. Žiaden veľký odberateľ neukončil spoluprácu s TASR, k obmedzeniu odberu došlo len zo strany Markíza Slovakia pre jej televízne spravodajstvo.

TASR bola v hodnotenom období rešpektovaným zdrojom informácií pre verejnosť i odberateľov a pevným verejnoprávnym pilierom.

J. Bednár následne otvoril diskusiu, v ktorej sa členovia rady zaujímali o stav kybernetickej bezpečnosti, aké sú odhadované náklady z pohľadu nákupu potrebnej techniky a aká je možnosť získania finančných prostriedkov z európskych projektov. GR TASR odpovedal aj na otázku ohľadom pripravovaného agregátora sociálnych sietí. Členovia Správnej rady ocenili zvyšovanie platov a udeľovanie odmien zamestnancom v uplynulom období a zaujímali sa o výšku fluktuácie v agentúre. Po ukončení diskusie J. Bednár predniesol návrh na uznesenie:

**UZNESENIE č. 02/15/04/2025:**

Správna rada TASR v zmysle § 12, ods. 1, písm. f) zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov prerokovala a schválila na svojom zasadnutí dňa 15. apríla 2025 Výročnú správu o činnosti a hospodárení TASR za rok 2024, predloženú generálnym riaditeľom PhDr. Vladimírom Puchalom a poveruje predsedu Správnej rady PhDr. Jozefa Bednára, aby ju predložil Národnej rade Slovenskej republiky.

ZA: 5 PROTI: 0 ZDRŽAL SA: 0

S. Bachár

J. Bednár

 A. Mezeiová

M. Pidanič

A. Riabov

**Uznesenie bolo prijaté – príloha č.1**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Stanovisko Správnej rady Tlačovej agentúry Slovenskej republiky k vyhodnoteniu plnenia hlavných úloh TASR a k výsledku hospodárenia TASR za rok 2024 podľa par. 5 ods. 11 písm. c) zákona č. 385/2008 Z. z. o Tlačovej agentúre Slovenskej republiky a o zmene niektorých zákonov**

Predseda SR TASR J. Bednár predložil návrh na uznesenie:

**UZNESENIE č. 03/15/04/2025:**

Správna rada TASR prerokovala a prijala Stanovisko Správnej rady Tlačovej agentúry Slovenskej republiky k vyhodnoteniu plnenia hlavných úloh TASR a k výsledku hospodárenia TASR za rok 2024 podľa par. 5 ods. 11 písm. c) zákona č. 385/2008 Z. z. o Tlačovej agentúre Slovenskej republiky a o zmene niektorých zákonov.

ZA: 5 PROTI: 0 ZDRŽAL SA: 0

S. Bachár

J. Bednár

A. Mezeiová

M. Pidanič

A. Riabov

**Uznesenie bolo prijaté – príloha č.2**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Návrh na prevod výsledku hospodárenia do rezervného fondu.**

Hospodárenie TASR k 31. 12. 2024 skončilo so ziskom vo výške 39 757,07 EUR.

Stav účtu Rezervný fond je k 31. 12. 2024 vo výške 197 799,28 EUR.

 V zmysle § 7 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov generálny riaditeľ TASR navrhuje správnej rade výsledok hospodárenia za rok 2024, t. j. zisk po zdanení vo výške 39 757,07 EUR previesť do rezervného fondu.

Výška rezervného fondu dosiahne týmto sumu 237 556,35 EUR.

Predseda SR TASR J. Bednár predniesol návrh na uznesenie:

**UZNESENIE č. 04/15/04/2025:**

Správna rada TASR súhlasí, aby sa v zmysle § 7 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov zisk po zdanení vo výške 39 757,07 EUR previedol do rezervného fondu.

Výška rezervného fondu dosiahne týmto sumu 237 556,35 EUR.

ZA: 5 PROTI: 0 ZDRŽAL SA: 0

S. Bachár

J. Bednár

A. Mezeiová

M. Pidanič

A. Riabov

**Uznesenie bolo prijaté – príloha č. 3**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Rôzne**

Členovia Správnej rady sa dohodli na najbližších termínoch rokovania 20/5 a 17/6 o 15:00 h.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava 15. apríla 2025

Zapísal:

 Jozef Bednár v.r.